Euskareg

Ur yezh digenvez eo an euskareg, pe euskara pe euskera, pe baskeg, yezh c'henidik Euskal Herria (pe Bro-Vask) etre mervent ar Stad c'hall e departamant gall ar Pireneoù-Atlantel ha biz Spagn, e kumuniezhoù emren Euskadi ha Nafarroa. 
 Renkadur ar yezh 

 An euskareg unvan 

Ne oa bet skouriekaet stumm skrivet ebet a-raok 1968 diwar atiz an Euskaltzaindia, un atebegezh ofisiel dezhi (un akademiezh real eo). Prientet e voe kinnigoù gant ur bodad skrivagnerien ha yezhoniourien a zalc'has abadennoù studi e Baiona (Lapurdi) e 1964-1965. Da vare 50vet bloavezh an akademiezh lidet e santual Arantzazu e voe degemeret furmoù unvan a-dreuz liesseurted an euskareg. Ar yezhoniour, politikour ha skrivagner, Txillardegi, en doa kinniget darn vuiañ ar grafoù. Pa veze troet an euskareg skrivet war-zu stummoù Lapurdi ha Nafarroa, e yeas muioc'h war-zu re Gipuzkoa. Eus an euskareg skouer a vez graet euskal batua hag implijet e vez ez-ofisiel er Gumuniezh emren, en deskadurezh ha muioc'h-mui er mediaoù betek kemer plas parlantoù ar gaozerien a-vihanik.

 Takad 
Komzet e vez, e meur a zoare disheñvel, e Kumuniezh Emren Euskadi (Spagn) dreist-holl el lec'h m'he deus ar yezh-se ur statud ispisial hag emañ ar Gouarnamant Damemren (Eusko Jaurlaritza / Gobierno Vasco), ar strollad broadelour EAJ-PNV (Euzko Alderdi Jeltzalea / Partido Nacionalista Vasco) en e benn, o klask lakaat ar yezh da vont war-raok dre lakaat e pleustr ur politikerezh yezh efedus.

Komzet e vez ar yezh ivez e lodenn Norzh Kumuniezh Forel Nafarroa (spagnoleg : Navarra).

A-hend-all e vez komzet ivez el lec'hioù er Pireneoù-Atlantel a denn ez istorel da dachenn yezh an euskareg (ha n'eo ket hini ar gwaskoneg avat). Gant an takad anvet Iparralde ("tu an norzh") e klot tamm-pe-damm. 

 Statud ofisiel 
Ur statud kenofisiel leun he deus ar yezh euskarek e Kumuniezh Emren Euskadi hag ur statud damofisiel e lec'hioù resis zo eus Kumuniezh Forel Nafarroa.

N'he deus ar yezh-se statud ofisiel ebet el lec'hioù ma reer ganti er Republik c'hall.

 Rannyezhoù 
300px|thumb|Kartenn Bonaparte

Bez' ez eus c'hwec'h rannyezh pennañ hervez ar proviñsoù istorel:

 biskaeg (e Bizkaia, spagn. Vizcaya);
 gipuzkoeg (e Gipuzkoa, spagn. Guipúzcoa);
 uhel-nafarroeg (e Nafarroa, spagn. Navarra);
 izel-nafarroeg (e Nafarroa Beherea, gall. Basse Navarre);
 lapurdieg (e Lapurdi, gall. Labourd);
 zuberoeg (Souletin) (e Zuberoa, gall. Soule).

 Yezhadur 
Perzhioù boutin en deus an euskareg gant ar yezhoù kaokazek kentoc'h evit gant an darn vrasañ eus ar yezhoù-all a vez komzet en Europa.

Disheñvel-tre eo yezhadur an euskareg diouzh yezhoù indezeuropek Europa ar C'hornôg o vezañ ma'z eo ur yezh ergativel-absolutivel ha n'eo ket unan nominativel-akuzativel.

Unan eus an diforc'hioù pennañ all a denn da liesdisplegadur ar verboù : displeget e vez ar verboù-skoazell evit lakaat war-wel niver ha gour ar rener met ivez niver ar renadenn eeun ha hini ar renadenn ameeun. Nor-nori-nork a vez graet eus an doare-mañ da zisplegañ ar verboù en euskareg.

Da skouer :

Martinek egunkariak erosten dizkit

Da lâret eo: Martin a bren kelaouennoù din.
Rener ur frazenn gant ur verb trazitivel eo Martin ha neuze e vez merket ez-morfologel dre ouzhpennañ al lost-ger -(e)k > Martinek. Ergativel eo an anv kadarn-mañ neuze. 

Renadenn eeun ar frazenn eo "egunkaria". Liester eo ar ger-mañ ivez hervez al lost-ger -ak > eugunkariak. Absolutivel eo an anv-kadarn-mañ neuze.

Ar verb a zo erosten dizkit, ennañ erosten, seurt tro-c'hraus, hag erosi eo anv verb ar verb pennañ, implijet amañ dindan ur stumm ispisial erosten' (un tammig evel o prenañ). Da heul e teu ar verb sikour displeget dizkit hag a c'heller dielfennañ evel-mañ: 

 di- merk ur verb daoudranzitivel en amzer vremañ; 
 -zki- merk liester ar renadenn eeun; ha 
 -t merk ar renadenn dieeun.

 Geriadur 
Dre darempredoù gant ur bern yezhoù all a-hed an amzer eo deuet an euskareg da vezañ levezonet gante, dreist-holl war dachenn ar gerioù. Amprestet zo bet ganti evel-se gerioù diwar al latin, ar spagnoleg, ar galleg hag ar gwaskoneg. 

Hervez studierion zo, e teufe an hanter eus an holl c'herioù implijet gant an euskareg eus al latin met diaes-tre eo anavezout ar gwriziennoù latin rak cheñchet kalz eo bet an doare d'o distagañ, da skouer: 

 lore ("bleunienn") diwar florem;
 gela ("kambr") diwar cellam. 

 Gerioù ha frazennoù skouer 
 Bai = Ya
 Ez = Nann
 Kaixo !, Agur ! = Salud !
 Agur !, Adio ! = Kenavo !
 Ikusi arte = Ken 'vi gwelet !
 Eskerrik asko ! = Trugarez !
 Egun on = Demat
 Mesedez = Mar plij
 Barkatu = Digarezit ac'hanon
 Komunak = Privezioù 
 Non dago komuna ? = Pelec'h emañ ar privezioù ?
 Non dago tren-geltokia ? = Pelec'h emañ ar porzh-houarn ?
 Ba al da hotelik hemen inguruan ? = Pelec'h emañ al leti tostañ ?
 Zorionak = Gouelioù mat ! (Evit Nedeleg hag ar Sant-Jilvestr). Implijet e degouezhioù all, evit un deiz-ha-bloaz da skouer.
 Ez dut ulertzen = Ne gomprenan ket
 Ez dakit euskaraz = Ne gomzan ket euskareg
 Ba al dakizu ingelesez ? = Ha komz a rez saozneg ?
 Zein da zure izena ? = Pe anv out ?
 Ongi etorri ! = Degemer mat!
 Egun on denoi = Demat d'an holl !
 Berdin / Baita zuri ere = Dit-te ivez ! (d. s. goude Kaixo pe Egun on)
 Jakina ! Noski ! = Evel-just !
 Nongoa zara ? = Eus pelec'h out ?
 Non dago... ? = E pelec'h emañ...? 
 Badakizu euskaraz ? = Ha gouzout a rez euskareg ?
 Bai ote ? = Dam ya 'ta ?
 Bizi gara ! = Bev omp !
 Bagarela ! = Ni ivez (respont)
 Topa ! Osasuna ! = Yec'hed mat !
 Hementxe ! = Du-hont/ Du-mañ !
 Geldi ! = Paouez !
 Lasai = Na rez ket bil
 Ez dut nahi = N'em eus ket c'hoant

 Levrlennadur 

 KOSTIOU Jeremi, EhKz, ur media evit ar yaouankiz, e-barzh Ya !, niv. 441, miz Du 2013, p. 3.

 KOSTIOU Jeremi, Stourm evit ar vachelouriezh en euskareg penn-da-benn, e-barzh Bremañ, miz Mae 2014, n°391.

 Liammoù diavaez 

 Ethnologue
 Kreizenn Studioù an Euskareg, Skol-Veur Nevada (SUA)

Troidigezhioù e brezhoneg. Da lenn evit netra war https://web.archive.org/web/20131105135305/http://www.kembre-breizh.org.uk/

 Breuddwydion yn y Gogledd / Huñvreioù en hanternoz skornet (Ametzak iparralde izoztuan) gant Bernardo Atxaga troidigezh divyezhek gant Rhisiart Hincks e Breizh-Llydaw tud. 31 rhif 49, Eost 2008
 Dirgelion y Swyddfa / Kevrinoù ar Burev (???) stori fer gan Patxi Zubizarreta troidigezh divyezhek gant Rhisiart Hincks e Breizh-Llydaw tud. 31 rhif 36, Eost 2007
 Dau Asyn / Daou Azen (Bi Asto) stori fer gan Pernando Amezketarra, 2001 troidigezh divyezhek gant Rhisiart Hincks e Breizh-Llydaw tud. 25 rhif 42, Genver 2006
 Esgidiau Rhad / Botou Marc'had Mad (Oenataku Merkeak) stori fer gan Pernando Amezketarra, 2001 troidigezh divyezhek gant Rhisiart Hincks e Breizh-Llydaw tud. 24 rhif 43, Mae 2006
 Y Fendith / Ar Benediste (Aitaren eta ...) stori fer gan Pernando Amezketarra, 2001 troidigezh divyezhek gant Rhisiart Hincks e Breizh-Llydaw tud. 24 rhif 41, Eost 2005
 Skrid divyezhek diwar-benn Patxi Zubizarreta - Llydaweg/Cymraeg. gant Rhisiart Hincks e Breizh-Llydaw tud. 16 rhif 44, Eost 2006
 Pennad diwar-benn ar Wikipedia euskarek : https://web.archive.org/web/20180824234644/http://basquetribune.com/the-basque-wikipedia-local-knowledge-gone-global-and-back/

 Yezhadurioù war-linenn 
 Skol-Veur Euskadi: Yezhadur berr an euskareg
 Taolennoù gant verboù an euskareg
 Yezhadur berr an euskareg gant Larry Trask
 Un nebeud gerioù en euskareg gant Larry Trask

 Geriadurioù war-linenn 
 Geriadur euskareg-saozneg-euskareg
 Nola Erran, geriadur galleg-euskareg

Rummad:Yezhoù Spagn
Rummad:Yezhoù Frañs
Rummad:Euskareg